Sonja Sutter

D **Sonja Ingrid Emilie Hanna Sutter** (* 17. Jänner 1931 z Fryburg; † 2. Juni 2017 z Baden, Niidereeschtryych) isch e dytschi Film- un Theaterschauspiileri gsii, wu mer vor allem dur ire Engaschmänt am Burgtheater z Wien chännt.

## Lääbe

D Sutter isch z Fryburg ass Doochter vun eme Bankier ufgwagse. Drotz ass d Sonja Sutter d Rudolf-Steiner-Schuel wäg em Chrieg nume mit ere yygschränkte Schueluusbildig verloo het, het si speeter Griechisch un Latyynisch studiert. Um des Zyt het si si entschlosse, Schauspiileri z gee.

Ire Biinedebüt het si anne 1950 am Fryburger Stadttheater gee, speeter het si z Stuegert, am Hamburger Schauspiilhuus un am Staatstheater z Minche gschafft. Bi Broobufnaame fir e Haimetfilm vum un mit em Luis Trenker isch dr DEFA-Reschisseer Slatan Dudow auf d Sutter ufmerksaam woore un het si fir syy Spiilfilm *Frauenschicksale* (1952) chenne engaschiere, wu si d Hauptroll gspiilt het.

Ab 1953 het si schließli au Filmaagebot us em Weschte vu Dytschland iiberchuu. D Sutter isch doodermit aini vu dr weeenige Chinschtlerne vu dr doomoolige Zyt, wu uf baide dytsche Staatsbiet gschafft het. Ire grooße Duurbruch un grooße Erfolg het si aber mit DEFA-Produkzioone ghaa, vor allem mit dr 1957 entstandene Literatuurverfilmig *Lissy*, eme meefach bremierte Wäärch, wu mer si z Oschtdytschland derfiir gchännt het. Anne 1961 het si dur dr Böu vu dr Berline Muure nimi an DEFA-Film chenne mitwiirke.

Anne 1959 isch si eme Ruef an s Burgtheater z Wien noogange, wu si iiber 40 Joor lang aagheert het. Au isch si bis Aafangs 1990er Joor reegelmääßig bi dr Salzburger Feschtschpiil ufdrätte un het Gaschtrolle an dytschsproochige Biine ibernuu, zem Byschpel em Hamburger Schauspiilhius, dr Dytsche Oopere am Rhyy z Düsseldorf, em Zürcher Schauspiilhuus oder bi dr Feschtspiil z Breagaz un Bad Hersfeld.

D Sonja Sutter het syt Aafangs 1960er Joor fascht uusschließlig in Fäärnseeprodukzioone mitgwiirkt – Kinofilm sin d Uusnaam bliibe, dodrunter 1976 dr Ingmar Bergman-Film *Das Schlangenei*, wu glyychzytig dr Sutter iri letscht Kinoaarbet gsii isch. Syter anne 1975 isch si alli Ränn in Kriminaalseerie wie *Derrick* un *Der Alte* ufdrätte. 2005 het mer si zum letschte Mool voor dr Kamera chenne sääne.

Si het z Wien gläbt, isch mit eme Dokter ghyroote gsii un het e Doochter ghaa, d Schauspiileri Carolin Fink.

Ire schriftlige Nooloss lyt im Archiv vu dr Akademie der Künste z Berlin.

## Filmografy

## Uuszaichnige
* 1964: *Schauspiileri vum Joor* fir iri Roll vu dr *Maggie* in s Arthur Millers *Nach dem Sündenfall*
* 1970: Titel „Kammerschauspielerin“ am Burgtheater Wien
* 1976: Feerderigsbryys zur *Kainz-Medaille*
* 2002: *Goldenes Ehrenzeichen für Verdienste um das Land Wien*

## Literatuur
* Ralf Schenk: *Vor der Kamera – Fünfzig Schauspieler in Babelsberg.* Henschel Verlag, Berlin 1995, ISBN 3-89487-235-7.
* Frank-Burkhard Habel, Volker Wachter: *Das große Lexikon der DDR-Stars. Die Schauspieler aus Film und Fernsehen.* Erweiterte Neuausgabe. Schwarzkopf & Schwarzkopf, Berlin 2002, ISBN 3-89602-391-8.
* Dieter Reimer: *DEFA-Stars – Legenden aus Babelsberg.* Militzke Verlag, Leipzig 2004, ISBN 3-86189-717-2.

## Weblink

* 
* 
* Biografy uf film-zeit.de
* Sonja Sutter-Archiv im Archiv vu dr „Akademie der Künste, Berlin“
* Biografy uf ere privaate Syte

## Fueßnote